Sug‘orish tarmoqlari (kanallar)da baliq yetishtirish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2018-yil 6-apreldagi PQ-3657-son “Baliqchilik tarmog‘ini jadal rivojlantirishga doir qo‘shimcha chora-tadbirlar to‘g‘risida”gi qaroriga muvofiq buyuraman:
 1. Sug‘orish tarmoqlari (kanallar)da baliq yetishtirish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2018-yil 6-apreldagi PQ-3657-son “Baliqchilik tarmog‘ini jadal rivojlantirishga doir qo‘shimcha chora-tadbirlar to‘g‘risida”gi qaroriga muvofiq sug‘orish tarmoqlarida (kanallarda) (bundan buyon matnda sug‘orish tarmog‘i deb yuritiladi) baliq yetishtirish tartibini belgilaydi.
 1. Sug‘orish tarmog‘ida baliq yetishtirish sug‘orish tarmog‘ining chuqurligi yoki sayozligidan kelib chiqqan holda qafaslarda yoki sug‘orish tarmog‘ining qirg‘oqlarini to‘r bilan to‘sish orqali amalga oshiriladi.
 2. Sug‘orish tarmoqlarida baliq yetishtirish:
 qafaslarda baliq yetishtirish davrida sug‘orish tarmog‘idagi suvning sathi 2,5 metrdan kam bo‘lmagan joylarda;
 suv sathi 2,5 metrdan past bo‘lgan joylarda sug‘orish tarmog‘ining qirg‘oqlarini to‘r bilan to‘sish yo‘li orqali amalga oshiriladi.
 Baliq yetishtirish sug‘orish tarmog‘ining texnik holatiga hamda suv oqimiga ta’sir ko‘rsatmaydigan joylarda amalga oshirilishi shart.
 3. Sug‘orish tarmoqlarida baliq yetishtirishni rejalashtirayotgan shaxs baliq yetishtirishdan oldin tegishli hududdagi Tuman irrigatsiya bo‘limini yozma ravishda xabardor qiladi. Bunda baliq yetishtirish rejalashtirilayotgan sug‘orish tarmog‘ining aniq joyi, sug‘orish tarmog‘iga joylashtirish rejalashtirilayotgan qafasning yoki to‘r bilan to‘sish rejalashtirilayotgan qirg‘oqning o‘lchamlari haqidagi ma’lumotlar taqdim qilinadi.
 4. Tuman irrigatsiya bo‘limi baliq yetishtirish rejalashtirilayotgan sug‘orish tarmog‘idan foydalanish hamda u bilan bog‘liq masalalar yuzasidan tegishli tavsiyalar beradi.
 5. Tuman irrigatsiya bo‘limi baliq yetishtirishni rejalashtirayotgan shaxsni sug‘orish tarmog‘ida bajarilishi rejalashtirilgan ta’mirlash ishlari hamda boshqa amalga oshirilishi lozim bo‘lgan tashkiliy ishlar haqida oldindan ogohlantirishi zarur.
 6. Qafas sug‘orish tarmog‘idagi suv oqimining tezligi sekundiga 10 santimetrdan ko‘p bo‘lmagan, shuningdek sug‘orish tarmog‘idagi suvning chuqurligi 2,5 metrdan kam bo‘lmagan joylarga joylashtiriladi.
 7. Sug‘orish tarmoqlarida qafaslar alohida yoki seksiyali yoxud bir-biriga bog‘langan holda o‘rnatiladi hamda sug‘orish tarmog‘ining qirg‘og‘iga mahkamlanadi. Bunda qafas sug‘orish tarmog‘ini enining uchdan bir qismidan oshmasligi kerak.
 8. Qafas sug‘orish tarmog‘ining kengligi, chuqurligi hamda undagi suv oqimining tezligidan kelib chiqqan holda turli hajm va shakllarda tayyorlanadi.
 9. Sug‘orish tarmoqlariga baliq chavoqlarini joylashtirishdan oldin suvning gidrokimyoviy holati o‘rganiladi. 
 10. Baliq chavoqlarini sug‘orish tarmog‘idagi suvga tushirishdan oldin baliq chavoqlari saqlanayotgan suvning harorati sug‘orish tarmog‘i suvining haroratiga tenglashtiriladi.
 11. Sug‘orish tarmoqlarida baliq yetishtirishda foydalaniladigan qafas va to‘rlar kapron yoki pishiq sun’iy toladan to‘qilgan yoxud tayyorlangan bo‘lishi, shuningdek qafas yoki to‘r teshiklarining kattaligi unda yetishtirilishi rejalashtirilayotgan baliq chavoqlari hajmidan kelib chiqqan holda 6 millimetrdan — 2 santimetrgacha o‘lchamda bo‘lishi tavsiya etiladi.
 12. Sug‘orish tarmog‘iga joylashtiriladigan qafaslar temir yoki plastmassadan foydalangan holda tayyorlangan bo‘lishi kerak. Bunda qafas sug‘orish tarmog‘ining chuqur bo‘lgan joylarida suv ostiga cho‘kib ketishini oldini olish maqsadida, qafasning suv ustidagi qismiga bochka, plastmassa truba yoki plastmassa qoplangan po‘kak pontonlar, shuningdek uni suv ostiga tushib ketmasligini ta’minlovchi materiallar mahkamlanishi lozim.
 13. Baliq yetishtirish sug‘orish tarmog‘ining sayoz bo‘lgan hamda suv oqimiga xalaqit qilmaydigan joylaridagi qirg‘oqlarni to‘r bilan to‘sish yo‘li orqali amalga oshiriladi.
 14. Sug‘orish tarmog‘ini qirg‘oqlarda hamda suv tubida o‘sgan o‘simliklardan tozalash hamda suvning to‘siqlarsiz oqishini ta’minlash maqsadida, ushbu sug‘orish tarmog‘ining 1 kilometr bo‘lgan masofadagi qismiga 100 — 150 dona 1 yillik o‘t bilan ozuqalanadigan baliq chavoqlarini tashlash tavsiya etiladi.
 15. Sug‘orish tarmoqlarida yetishtirilayotgan baliqlar omuxta yem bilan oziqlantiriladi. 
 16. Sug‘orish tarmoqlarida baliq yetishtirishda sug‘orish tarmog‘i va uning qirg‘oqlariga salbiy ta’sir etuvchi ishlarni (qazish va qurilish ishlarini) amalga oshirishga yo‘l qo‘yilmaydi.
 17. Baliq yetishtirish sug‘orish tarmog‘i gidrotexnik inshootlaridan kamida 100 metr uzoq masofada amalga oshiriladi.
 18. Sug‘orish tarmog‘ida baliq yetishtirayotgan shaxs baliqlarni yetishtirib bo‘lgandan keyin, shuningdek baliq yetishtirish mavsumi tugaganda, u tomondan sug‘orish tarmoqlarida o‘rnatilgan qafas va boshqa moslamalarni yig‘ib olishi shart.
 19. Mazkur Nizom O‘zbekiston Respublikasi Suv xo‘jaligi vazirligi, Davlat soliq qo‘mitasi va “O‘zbekbaliqsanoat” uyushmasi bilan kelishilgan.